b'\n_START_ARTICLE_\nMihail Tere\xc5\xa1t\xc5\xa1enko\n_START_PARAGRAPH_\nMihail Ivanovit\xc5\xa1 Tere\xc5\xa1t\xc5\xa1enko (ven. \xd0\x9c\xd0\xb8\xd1\x85\xd0\xb0\xd0\xb8\xcc\x81\xd0\xbb \xd0\x98\xd0\xb2\xd0\xb0\xcc\x81\xd0\xbd\xd0\xbe\xd0\xb2\xd0\xb8\xd1\x87 \xd0\xa2\xd0\xb5\xd1\x80\xd0\xb5\xcc\x81\xd1\x89\xd0\xb5\xd0\xbd\xd0\xba\xd0\xbe, ukr. \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe \xd0\x86\xd0\xb2\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\xa2\xd0\xb5\xd1\x80\xd0\xb5\xd1\x89\xd0\xb5\xd0\xbd\xd0\xba\xd0\xbe, Myh\xe2\x80\x99ailo Ivanovyt\xc5\xa1 Tere\xc5\xa1t\xc5\xa1enko; 30. maaliskuuta (J: 18. maaliskuuta) 1886 Kiova \xe2\x80\x93 1. huhtikuuta 1956 Monaco) oli Ven\xc3\xa4j\xc3\xa4n v\xc3\xa4liaikaisen hallituksen ulkoasiainministeri ja valtiovarainministeri 5. toukokuuta 1917 \xe2\x80\x93 25. lokakuuta 1917. Tere\xc5\xa1tsenko oli my\xc3\xb6s huomattava maanomistaja, sokeritehtailija ja sijoittaja._NEWLINE_Mihail Tere\xc5\xa1t\xc5\xa1enko syntyi rikkaaseen sokeritehtailijasukuun. H\xc3\xa4n valmistui Kiovan ja Leipzigin yliopistoista. Vuonna 1910 Tere\xc5\xa1t\xc5\xa1enko liittyi vapaamuurareihin ja h\xc3\xa4nest\xc3\xa4 tuli yhdess\xc3\xa4 Aleksandr Konovalovin, Aleksandr Kerenskin, Nikolai Nekrasovin ja Ivan Jefremovin ohella yksi Ven\xc3\xa4j\xc3\xa4n vaikutusvaltaisimmista vapaamuurareista. Tere\xc5\xa1t\xc5\xa1enko oli my\xc3\xb6s duuman j\xc3\xa4sen. Vaikka h\xc3\xa4n oli sitoutumaton, h\xc3\xa4n oli hyvin l\xc3\xa4hell\xc3\xa4 Ven\xc3\xa4j\xc3\xa4n edistyspuoluetta._NEWLINE_Vuosina 1912\xe2\x80\x931914 Mihail Tere\xc5\xa1t\xc5\xa1enko omisti kirjapainon Pietarissa. Ensimm\xc3\xa4isen maailmansodan aikana h\xc3\xa4n oli Punaisen Ristin edustajana. Vuosina 1915\xe2\x80\x931917 h\xc3\xa4n toimi sotateollisuuskomitean puhemiehen\xc3\xa4 Kiovassa._NEWLINE_Tere\xc5\xa1t\xc5\xa1enko oli samassa junassa, jossa Nikolai II luopui kruunustaan 15. maaliskuuta 1917. Helmikuun vallankumouksen j\xc3\xa4lkeen h\xc3\xa4nest\xc3\xa4 tuli v\xc3\xa4liaikaisen hallituksen talousministeri. Huhtikuussa 1917 Kerenski, Nekrasov ja Tere\xc5\xa1t\xc5\xa1enko suunnittelivat koalitiohallitusta sosialistien kanssa. 5. huhtikuuta h\xc3\xa4nest\xc3\xa4 tuli ulkoministeri Pavel Miljukovin erotessa. Tere\xc5\xa1t\xc5\xa1enko riitautui sotaministeri Aleksandr Verhovskin kanssa, jonka mukaan maa ei voinut jatkaa sotaa Euroopassa._NEWLINE_26. lokakuuta Tere\xc5\xa1t\xc5\xa1enko pid\xc3\xa4tettiin y\xc3\xb6ll\xc3\xa4 Talvipalatsissa yhdess\xc3\xa4 muiden v\xc3\xa4liaikaishallituksen j\xc3\xa4senten kanssa. Heid\xc3\xa4t siirrettiin vankilaan Pietari-Paavalin linnoitukseen. Kev\xc3\xa4\xc3\xa4ll\xc3\xa4 1918 Tere\xc5\xa1t\xc5\xa1enko vapautettiin ja h\xc3\xa4n muutti Norjan kautta Ranskaan. Tere\xc5\xa1t\xc5\xa1enko tuki sis\xc3\xa4llissodassa Ven\xc3\xa4j\xc3\xa4n valkoista armeijaa. 1920- ja 1930-luvuilla Tere\xc5\xa1t\xc5\xa1enko teki sijoituksia Ranskaan ja Madagaskarille.'